ДЕН НА ОТВОРЕНИТЕ ВРАТИ В КАМПУС „СТУДЕНТСКИ ГРАД“ НА ТУ, СОФИЯ

На 14 декември 2023 г. кампус „Студентски град“, който се намира на територията на Техническия университет (ТУ) в София (ул. „Росарио“ №1, блок 8), отваря вратите на своите лаборатории за посещение. В Деня на отворените врати всички желаещи могат да се запознаят с актуалните научни изследвания и най-новите постижения на учените от ТУ, работещи главно в областите на компютърното моделиране и развитието на технологии и нови материали за инженеринг и реинженеринг, мехатронните технологии и системи.

Кампус „Студентски град“ е един от трите научноизследователски комплекса, съставящи Центъра за върхови постижения по мехатроника и чисти технологии. Той представлява обединение от техническите университети в България и Химикотехнологичния и металургичен университет. Състои се от 11 лаборатории, като 16 секции от тях са разположени в учебен блок 8 на ТУ, София, който е реконструиран и оборудван със стендове на световно ниво с финансовата подкрепа ОП „Наука и образование за интелигентен растеж“ 2014-2020. Някой от модерните апаратури като системата за протопиране на сложни изделия или тяхното индустриализиране представляват инженерни решения на изследователите в кампуса. Голяма част от оборудването в комплекса е ориентирано към решаване на конкретни проблеми на бизнеса и най-вече към дейността на стартъп компаниите.

В лабораториите на кампуса „Студентски град“ към ТУ, София, който беше открит на 16 май 2022 г., се провеждат изследвания във важните за развитието на високоефективна икономика в Българи области: мехатроника, виртуално инженерство и дигитални производства, биомехатроника, роботизирани системи, вибрационни и акустични системи за управление, функционални покрития и нови материали, транспортен инженеринг, електромобилност и др. Той е успешно развиваща се научноизследователска организация и активно си сътрудничи както с партньори от научноизследователския сектор, така и от бизнеса.

Денят на отворените врати с регистрация на посетителите от 10:00 пред зала „Цветан Лазаров“ ще бъде открит с презентация на ръководителя на кампус „Студентски град“ проф. Георги Тодоров.